SET เสี่ยงเปิดลบ! เซ่นแรงขายหุ้นพลังงาน – KBANK หลังงบฯไตรมาส 1 ต่ำคาด
SET เสี่ยงเปิดลบ! เซ่นแรงขายหุ้นพลังงาน – KBANK หลังงบฯไตรมาส 1 ต่ำคาด
21 เม.ย. 2563

ผู้สื่อข่าวรายงานว่า นักวิเคราะห์ฯคาดตลาดหุ้นไทยเช้านี้ปรับฐานตามตลาดต่างประเทศ โดยตลาดภูมิภาคเช้านี้ปรับลงทั่วหน้าราว 0.1% ถึง 1% ตามดาวโจนส์ที่ร่วงเกือบ 600 จุด หลังราคาน้ำมันร่วงแรงจนติดลบ-เล็งกดดันกลุ่มพลังงานให้ปรับตัวลงก่อนลุ้นรีบาวด์หลังราคาน้ำมันฟิวเจอร์สสามารถบวกขึ้นมาได้ ส่วนกลุ่มแบงก์ยังต้องติดตามงบฯ-เล็งเผชิญแรงขายทำกำไรในหุ้น KBANK หลังงบฯต่ำกว่าคาด และตลาดฯตอบรับการปลดล็อกดาวน์ไปแล้วบางส่วน พร้อมให้ติดตามผลประชุมครม.วันนี้ โดยให้แนวรับ 1,250 แนวต้าน 1,280 จุด
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับฐานตามตลาดหุ้นในภูมิภาคเอเชียที่เช้านี้ต่างติดลบกันทั่วหน้าราว 0.1-1% ตามดาวโจนส์ที่ร่วงเกือบ 600 จุด หลังราคาน้ำมันติดลบ คาดว่าจะไปกดดันหุ้นในกลุ่มพลังงานให้ปรับตัวลงก่อน เนื่องจากเช้านี้ราคาน้ำมันฟิวเจอร์สได้ปรับตัวขึ้นมาได้ ทั้งนี้ มองว่าราคาน้ำมัน WTI เดือนพ.ค.ที่ติดลบมาก เป็นผลจากการปิด Position เนื่องจากหมดอายุ ซึ่งหากมองไปที่สัญญาของเดือนมิ.ย.ก็ไม่ได้ติดลบมากขนาดนั้น
นอกจากนี้ อาจเผชิญแรงขายทำกำไรจากหุ้น KBANK หลังจากที่ผลประกอบการไตรมาส 1/63 ออกมาต่ำกว่าคาด พร้อมให้ติดตามการทยอยประกาศผลประกอบการของกลุ่มแบงก์ต่อไป และในเรื่องการปลดล็อกดาวน์บางส่วนมองว่าตลาดได้ตอบรับไปบ้างแล้ว วันนี้จึงน่าจะได้เห็นแรงขายทำกำไร
อย่างไรก็ดี วันนี้ให้ติดตามการประชุมคณะรัฐมนตรี (ครม.) โดยให้จับตามาตรการต่าง ๆ ที่จะออกมา ไม่ว่าจะเป็นเรื่องการลดค่าไฟฟ้า, การปลดล็อกดาวน์ เป็นต้น
พร้อมให้แนวรับ 1,250 จุด ส่วนแนวต้าน 1,280 จุด